בת שישים

בת שישים (נכתב גם: בת 60; במילותיו הראשונות: "את ראשו של הגלבוע
מישהו צבע אדום") הוא שיר עברי שנכתב על ידי דידי מנוסי ב-1981, הולחן על ידי קובי אשרת והושר על ידי להקת הגבעטרון. מנוסי, יוצא קבוצת גבע, כתב את השיר לרגל מלאת שישים שנים להקמת הקבוצה. השיר, הפותח בתיאור פיוטי של תחילתו של יום חדש בגבע, הוא שיר הלל לקבוצה – שהיא ותיקה וצעירה, רבת ניסיון ומתחדשת גם יחד: "היא גם סבתא וגם אמא, / גם נכדה וגם נינה. / בקיצור, היא מתחדשת / כמו עונות שנה". הפזמון החוזר קובע: "כי אמיתית היא ולא סמל, / ולא דגל ולא אות. / העבר מאחוריה – / היא צופה אל הבאות".

השיר הושר על ידי להקת הגבעטרון, יוצאת הקבוצה. השיר, שהיה הראשון בתקליטה "מקול הלב" (התקליט חיפה, 1982), זכה להצלחה רבה והפך לאחד משיריה המוכרים ביותר של הלהקה.

השיר הושר בפי זמרים נוספים, בהם זהבה בן וגבי ברלין.

לימים הקליטו הגבעטרון והראפר סאבלימינל ביצוע משותף של השיר בעיבוד חדש, בו שולבו מילים חדשות שחיבר סאבלימינל. שיר זה נבחר לשיר הרשמי של חגיגות יום העצמאות השישים למדינת ישראל (2008) והגיע למקום ה-13 במצעד הפזמונים העברי השנתי של גלגלצ לשנת תשס"ח.

קישורים חיצוניים

הערות שוליים

שירי 1981
שירי 2008
גבעטרון
קבוצת גבע
שירי ההתיישבות העובדת
שירי סאבלימינל
שירים בעברית
שירים שהולחנו על ידי קובי אשרת
יום העצמאות
שירים על קיבוצים